Správa zo zahraničnej pracovnej cesty

1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj, Šj	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	15. – 16. 7. 2012 	
Prijímajúca organizácia:	Európska komisia	
Účel cesty:	pravidelné zasadnutie Výboru programu Erasmus Mundus  	
Spôsob financovania:	cestovné náklady refunduje EK, ostatné náklady hradí MŠVVaŠ SR	
3.	Rámcový program pobytu:
15. 7. 2012	Prílet do Bruselu z Viedne, ubytovanie, štúdium dokumentov na Výbor programu Erasmus Mundus;

   16. 7. 2012	Celodenná účasť na rokovaní Výboru programu Erasmus Mundus, večer odlet z Bruselu do Viedne, príchod do Bratislavy.

4.	Stručný priebeh rokovaní 

Dňa 16. 7. 2012 sa uskutočnilo pravidelné zasadnutie výboru Erasmus Mundus (EM).  Rokovanie viedol Jordi Curell, riaditeľ direktoriátu Celoživotné vzdelávanie: vysokoškolské vzdelávanie a medzinárodnú vzťahy. Privítal členov výboru, dal schváliť program rokovania výboru, ako aj zápis z ostatného zasadnutia výboru z októbra 2011. 

Z programu rokovania:
a)	Stav rokovaní k programu s pracovným názvom Erasmus pre všetkých;
b)	Výzva na podávanie návrhov projektov na rok 2012;
c)	Výsledky výberu štipendií na rok 2012. 

Na úvod rokovania Výboru EM zástupca EK informoval o stave príprav budúceho vzdelávacieho programu Erasmus pre všetkých. Rada dosiahla 12. mája 2012 čiastočnú všeobecnú dohodu, ktorá sa však netýkala väzieb na rozpočet, ktorý bude predmetom rokovaní neskôr. EK zdôraznila, že v novom programe bude väčšia orientácia na prepojenie OVP s vysokoškolským vzdelávaním (partnerstvá) a na účasť susedných krajín v programe. EP bude mať k programu 3 stretnutia/híringy, ktorých cieľom bude výmena názorov s EK. Podľa EK je EP priaznivcom spojenia 7 programov do 1, vrátane rozšírenia OVT o externú dimenziu. Z časového hľadiska spravodajkyňa EP p. Doris Pack bude v septembri prezentovať správu o programe s tým, že v novembri by malo byť hlasovanie vo výbore a následne pôjde návrh do pléna EP. Používanie doterajších mien ako značiek, resp. Používanie názvu Erasmus pre všetkých ešte nie je ustálené. EP je za zachovanie súčasných názvov/značiek. Podľa najoptimistickejšieho scenára by mal byť návrh nariadenia schválený v júni 2013. V oblasti mobilít by program mal byť orientovaný na tzv. „credit mobility“ – manažované NA a „degree mobility“ (dnešné spoločné programy v rámci programu EM) – manažované EACEA. V rámci partnerstiev by mal byť z pohľadu súčasného programu EM dôraz kladený na časť týkajúcu sa budovania kapacít v susedných krajinách. V oblasti aktivít zameraných na politickú podporu by sa jednalo o politický dialóg, kampane k rôznym témam. EK chce v dňoch 28. – 30. 11. 2012 zorganizovať spoločné stretnutie všetkých doterajších výborov (Výbor Programu celoživotného vzdelávania, Výbor Erasmus Mundus a Výbor Mládež v akcii), kde by chcela tieto otázky ďalej diskutovať. 

 V rámci diskusie členské štáty prezentovali, že stále trvajú na tom, že mená programov by mali byť zachované ako značka, pretože budú pre prijímateľov ľahšie identifikovateľné, sú za zachovanie samostatného výboru zameraného na otázky, ktoré v súčasnosti rieši Výbor EM (proti je UK, ktorá to celé chápe globálne). Ďalej niektoré členské štáty požadujú zachovanie doterajších akcií najmä spoločných doktorandských programov, prípadne celej Akcie 1 v budúcom programe (FR, ES). Španielsko argumentovalo tým, že vo svojej legislatíve na základe praxe v EM zaviedlo automatické akreditácie pre tých, ktorí absolvovali program. členské štáty spojenie programov pod 1 viac-menej akceptujú, ale žiadajú zachovať isté špecifiká niektorých súčasných programov. EK v reakcii na otázky členských štátov len stručne uviedla, že ešte sa uvidí, ako sa k názvu/značkám programu postaví EP. EK stále trvá na tom, že keď je 1 program, bude len 1 výbor, ale celková organizácia sa ešte bude prediskutovávať. Užitočné a excelentné aktivity by mali byť zachované. 

Ďalšia časť rokovaní sa venovala najmä informáciám prezentovaným zástupcom Výkonnej agentúry pre vzdelávanie, kultúru a audiovíziu. Projekty podávané v rámci EM sú centralizované, t. z. že aj za ich výber zodpovedá EK, pričom samotný výber uskutočňuje Výberová rada na základe hodnotení nezávislých expertov. Vo Výberovej rade má od roku 2011 svojho zástupcu aj SK. Výberová rada funguje na rotačnom princípe. 

V rámci Výzvy na rok 2012 prebehol výber projektov v akciách 1, 3, uzatvorená výzva pre národné štruktúry EM a výzva Intra ACP zameraná na akademickú mobilitnú schému. V akcii 1 A Magisterské kurzy predložila 1 slovenská organizácia projekt, ktorý aj bol vybratý. V rámci akcie 1 B Spoločné doktoráty nemalo Slovensko zástupcu medzi vybratými projektmi, celkovo ich bolo vybratých v tejto výzve iba 9. Z tematického hľadiska boli pokryté najmä témy zaoberajúce sa vedou, matematikou, IT (40%), sociálnymi vedami, právom, obchodom (23%). Medzi základné zistenia patrí stabilný záujem aplikantov, vysoká kvalitatívna úroveň vybratých projektov, široké pokrytie tretích krajín zapojených do projektov. Ako odporúčania v ďalšej práci boli uvedené snaha o ďalšie zvyšovanie kvality predkladaných projektov vo všeobecnosti, zvyšovanie kvality hodnotení expertov, podpora pokračovania spoločných magisterských programov v rámci programu Erasmus pre všetkých, klásť väčší dôraz na tematickú rovnováhu projektov.

V rámci akcie 3 Propagácia európskeho vysokoškolského vzdelávania predložili slovenské inštitúcie 2 projekty, ktoré však neboli vybraté, celkovo bolo EACEA vybratých iba 6 projektov zahŕňajúcich 26 účastníkov z 11 krajín EÚ (Slovensko nie je účastníkom) a 27 účastníkov z 19 krajín mimo EÚ. 6 vybratých projektov pokrylo 7 stanovených priorít. 

V roku 2012 bola vyhlásená aj uzatvorená výzva pre národné štruktúry EM, z 5 predložených projektov boli vybraté 3. Slovenská národná štruktúra EM je ako partner zapojená do vybratého projektu Interuv – Joint programmes – Facilitator for University Internationalisation. Koordinátorom tohto projektu je poľská národná štruktúra EM. 

V rámci prezentácie výsledkov Výzvy na rok 2012 zástupca Výkonnej agentúry pre vzdelávanie, kultúru a audiovíziu stručne informoval aj o výsledkov výberu štipendií. Najviac prihlášok z krajín mimo EÚ prišlo z Etiópie, Pakistanu a Indie, kým najaktívnejšou krajinou EÚ bolo Španielsko. Na otázku Holandska, či budú tieto jednotlivé časti EM aj súčasťou programu Erasmus pre všetkých, uviedol zástupca EK, že niektoré z nich áno, niektoré však nie, ale konkrétnejšie informácie neuviedol. EK sa bude snažiť, aby bolo zachovaných čo najviac úspešných akcií. EK by zároveň chcela dosiahnuť flexibilitu v otázkach rozpočtu, aby neprebiehali každý rok rokovania o konkrétnej výške rozpočtu, ale aby boli tieto otázky stanovené na niekoľko rokov. 
5.	Odporúčané závery:

Informovať Národnú štruktúru Erasmus Mundus o záveroch rokovania Výboru Erasmus Mundus, ako aj o stanovisku EK k pripomienkam SR. 
T: ihneď 
Z: SĎMV

Pokračovať v pripomienkovaní návrhu nariadenia k programu Erasmus pre všetkých, ktorého súčasťou bude aj súčasný programu Erasmus Mundus.  
T: priebežne
Z: SĎVM 

6.  Prehľad prinesenej dokumentácie
Dokumentácia zo zasadnutia Výboru programu Erasmus Mundus je uložená na SĎVM MŠVVaŠ SR. 

7.   Prínos ZPC
 
Účasť na zasadnutí Výboru Erasmus Mundus bola dôležitá z toho hľadiska, že poskytla príležitosť na získanie priamych informácií o účasti SR na programe Erasmus Mundus. Zároveň bola fórom na vyjadrenie názorov a stanovísk SR k aktuálnym prerokovávaným dokumentom na rok 2012, pretože informácie získané na zasadnutí Výboru Erasmus Mundus sú potrebné na ďalšiu implementáciu tohto centralizovaného programu v SR. Na rokovaní Výboru Komisia zároveň poskytla stručné informácie o ďalšom vývoji rokovaní k návrhu nového vzdelávacieho programu na roky 2014 – 2020 s pracovným názvom Erasmus pre všetkých, čo možno využiť v ďalšom pripomienkovaní návrhu rozhodnutia k programu Erasmus pre všetkých v ďalších čítaniach.  

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete.

V Bratislave dňa 20. 7. 2012

Správu vypracovala:     Daniela Lehocká, SĎVM
                                   
Správu schválili:

Eva Masárová, riaditeľka odboru mládeže a komunitárnych programov        
 
Vladimír Belovič, poverený riadením sekcie ďalšieho vzdelávania a mládeže